വടിയെടുത്ത് ജില്ലാ നേതൃത്വം നേതാക്കള്ക്കെതിരേ അച്ചടക്ക നടപടി കണ്ണൂര്: പാര്ട്ടി അച്ചടക്കത്തിന് വിരുദ്ധമായി പ്രവര്ത്തിക്കുകയും വിഭാഗീയ പ്രവര്ത്തനങ്ങള്ക്ക് നേതൃത്വം നല്കുകയും ജില്ലാ മുസ്ലിം ലീഗ് ഓഫീസില് കയറി കുഴപ്പമുണ്ടാക്കുകയും നേതാക്കളോട് അപമര്യാദയായി പെരുമാറുകയും ചെയ്ത തളിപ്പറമ്ബിലെ മുസ്ലിം ലീഗ്, യൂത്ത് ലീഗ് നേതാക്കള്ക്കെതിരെ അച്ചടക്ക നടപടി സ്വീകരിക്കുവാന് മുസ്ലിം ലീഗ് ജില്ലാ ഭാരവാഹികളുടെ യോഗം തീരുമാനിച്ചു. മുനിസിപ്പല് മുസ്ലിം ലീഗ് കമ്മിറ്റിക്ക് സമാന്തരമായി കമ്മിറ്റി രൂപീകരിക്കുകയും പത്രസമ്മേളനം നടത്തി പ്രഖ്യാപിക്കുകയും ചെയ്തതിന്റെ പേരില് പി.എ. സിദ്ധീഖ് ഗാന്ധി ,കെ മുഹമ്മദ് ബഷീര്, പി.എം. മുസ്തഫ, പി.പി. ഇസ്മയില്,സി. മുഹമ്മദ് സിറാജ് എന്നിവരെയും ജില്ലാ മുസ്ലിം ലീഗ് കമ്മറ്റി ഓഫീസില് കയറി കുഴപ്പമുണ്ടാക്കുകയും നേതാക്കളോട് അപമര്യാദയായി പെരുമാറുകയും ചെയ്തതതിന്റെ പേരില് പറമ്ബില് അബ്ദുറഹിമാന്, എന്.യു. ശഫീക്ക്, ഓലിയന്ജാഫര് , കെ.പി. നൗഷാദ്, ബപ്പു അഷ്റഫ് എന്നിവരെയും പാര്ട്ടിയില് നിന്നും സസ്പെന്റ് ചെയ്യുവാന് സംസ്ഥാന മുസ്ലിം ലീഗ് കമ്മറ്റിയോട് ശുപാര്ശ ചെയ്തു. മുന്സിപ്പല് മുസ്ലിം ലീഗിന്സമാന്തരമായി പ്രഖ്യാപിക്കപ്പെട്ട കമ്മറ്റി ഭാരവാഹികളോട് ബന്ധപ്പെട്ട സ്ഥാനങ്ങള് രണ്ട് ദിവസത്തിനകം രാജിവെച്ച് ജില്ലാ കമ്മറ്റിക്ക് റിപ്പോര്ട്ട് ചെയ്യാനും അല്ലാത്ത പക്ഷം അവരെ പാര്ട്ടിയില് നിന്ന് സസ്പെന്ഡ് ചെയ്യാനും യോഗം തീരുമാനിച്ചു.തളി പ്പറമ്ബിലെ വിഭാഗീയ പ്രവര്ത്തനങ്ങള്ക്ക് നേതൃത്വം നല്കുന്ന അള്ളാംകുളം മഹമൂദ്, പി.കെ. സുബൈര്, സി.പി.വി.അബ്ദുള്ള, പി.മുഹമ്മദ് ഇഖ്ബാല് എന്നിവര്ക്ക് അച്ചടക്ക വിരുദ്ധ പ്രവര്ത്തനങ്ങളുടെ പേരില് നടപടിയെടുക്കാതിരിക്കാന് കാരണമുണ്ടെങ്കില് മൂന്ന് ദിവസത്തിനകം മറുപടി നല്കണമെന്നാവശ്യപ്പെട്ട് ഷോക്കോസ് നോട്ടീസ് നല്കാന് തീരുമാനിച്ചു. പത്ര ദൃശ്യ മാധ്യമങ്ങളില് പാര്ട്ടിയെയും നേതാക്കളെയും അപകീര്ത്തി പെടുത്തുന്ന വിധത്തില് വാര്ത്ത നല്കുന്നവരെയും പാര്ട്ടി രഹസ്യങ്ങള് ചോര്ത്തി നല്കുന്നവരെയും കണ്ടെത്താന് രണ്ട് അംഗ അന്വേഷണ സമിതിയെ നിയോഗിച്ചു. സംസ്ഥാന മുസ്ലിം ലീഗ് വൈസ് പ്രസിഡന്റ് വി.കെ അബ്ദുല് ഖാദര് മൗലവി ഉദ്ഘാടനം ചെയ്തു. ജില്ലാ പ്രസിഡന്റ് പി.കുഞ്ഞി മുഹമ്മദ് അധ്യക്ഷത വഹിച്ചു അബ്ദുല് കരീം ചേലേരി, വി.പി. വമ്ബന്, എസ്. മുഹമ്മദ്, ടി.എ. തങ്ങള്, ഇബ്രാഹിം മുണ്ടേരി, കെ.വി. മുഹമ്മദലി, കെ.ടി. സഹദുള്ള, കെ.എ. ലത്തീഫ്, ഇബ്രാഹിം കുട്ടി തിരുവട്ടൂര്, അന്സാരി തില്ലങ്കേരി, കെ.പി. താഹിര് , എം.പി.എ. റഹീം എന്നിവര് പങ്കെടുത്തു.